

VLADA REPUBLIKE HRVATSKE

Zagreb, 24. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo rada, mirovinskoga sustava, obitelji i socijalne politike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog uredbe o visini minimalne plaće za 2025. godinu  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRIJEDLOG

Na temelju članka 6. Zakona o minimalnoj plaći („Narodne novine“, br. 118/18. i 120/21.), Vlada Republike Hrvatske je na sjednici održanoj \_\_\_\_\_\_ listopada 2024. godine donijela

UREDBU

O VISINI MINIMALNE PLAĆE ZA 2025. GODINU

Članak 1.

Visina minimalne plaće za razdoblje od 1. siječnja 2025. do 31. prosinca 2025. utvrđuje se u bruto iznosu od 970,00 eura.

Članak 2.

Ova Uredba objavit će se u Narodnim novinama, a stupa na snagu 1. siječnja 2025.

KLASA: \_\_\_\_\_\_\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_\_\_\_\_\_

Zagreb, \_\_\_\_\_\_\_\_\_ listopada 2024.

 PREDSJEDNIK

mr. sc. Andrej Plenković

**O b r a z l o ž e nj e**

Odredbom članka 6. Zakona o minimalnoj plaći („Narodne novine“, br. 118/18. i 120/21.), propisano je da visinu minimalne plaće utvrđuje uredbom Vlada Republike Hrvatske, na prijedlog ministra nadležnog za rad, koji će taj prijedlog dati nakon konzultacija sa socijalnim partnerima, imajući u vidu povećanje udjela minimalne plaće u prosječnoj plaći. Istom je odredbom propisano da se minimalna plaća ne može utvrditi u iznosu manjem od iznosa koji je bio utvrđen za prethodnu godinu.

Vlada Republike Hrvatske je Uredbom o visini minimalne plaće („Narodne novine“, broj 51/13.) utvrdila visinu minimalne plaće za razdoblje od 1. lipnja 2013. godine do 31. prosinca 2013. godine u bruto iznosu od 2.984,78 kuna, Uredbom o visini minimalne plaće („Narodne novine“, broj 156/13.) u bruto iznosu od 3.017,61 kunu za razdoblje od 1. siječnja 2014. godine do 31. prosinca 2014. godine, Uredbom o visini minimalne plaće za 2015. godinu („Narodne novine“, broj 151/14.) u bruto iznosu od 3.029,55 kuna, Uredbom o visini minimalne plaće za 2016. godinu („Narodne novine“, broj 140/15.) u bruto iznosu od 3.120,00 kuna, Uredbom o visini minimalne plaće za 2017. godinu („Narodne novine“, broj 115/16.) u bruto iznosu od 3.276,00 kuna, Uredbom o visini minimalne plaće za 2018. godinu („Narodne novine“, broj 122/17.) u bruto iznosu od 3.439,80 kuna, Uredbom o visini minimalne plaće za 2019. godinu („Narodne novine“, broj 109/18.) u bruto iznosu od 3.750,00 kuna, Uredbom o visini minimalne plaće za 2020. godinu („Narodne novine“, broj 106/19.) u bruto iznosu od 4.062,51 kuna, Uredbom o visini minimalne plaće za 2021. godinu („Narodne novine“, broj 119/20.) u bruto iznosu od 4.250,00 kuna i Uredbom o visini minimalne plaće za 2022. godinu („Narodne novine“, broj 117/21.) u bruto iznosu od 4.687,50 kuna. Obzirom da je od 1. siječnja 2023. godine Republici Hrvatskoj uveden euro kao službena valuta, Uredbom o visini minimalne plaće za 2023. godinu („Narodne novine“, broj 122/22.) ista je utvrđena u bruto iznosu od 700,00 eura, čime je udio minimalne plaće u prosječnoj bruto plaći isplaćenoj u pravnim osobama u Republici Hrvatskoj od siječnja do srpnja 2022. godine tada iznosio 51,32%. Uredbom o visini minimalne plaće za 2024. godinu („Narodne novine“, broj 125/23) Vlada Republike Hrvatske utvrdila je visinu minimalne plaće u bruto iznosu od 840,00 eura.

Stručno povjerenstvo za praćenje i analizu kretanja minimalne plaće (dalje: Povjerenstvo) izradilo je stručnu preporuku uzevši u obzir kretanje udjela minimalne plaće u prosječnoj bruto plaći isplaćenoj u pravnim osobama od siječnja do srpnja tekuće godine, inflaciju, kretanje plaća, kretanje nezaposlenosti i zaposlenosti, demografska kretanja, kretanja produktivnosti rada te ukupno stanje gospodarstva. Posebno se uzelo u obzir cjelokupna gospodarska situacija sa posebnim osvrtom na stanje tržišta rada, manjak radne snage, nisku razinu nezaposlenosti, povećan broj radnika državljana trećih zemalja, kretanje cijena, kretanje i razinu produktivnosti te sadržaj Direktive (EU) 2022/2041 Europskog parlamenta i Vijeća o primjerenim minimalnim plaćama u Europskoj uniji. Također, Povjerenstvo je obratilo pozornost na najavljeno povećanje cijena energenata.

Nakon provedenih konzultacija sa socijalnim partnerima o visini minimalne plaće za 2025. godinu, na sastanku održanom 7. listopada 2024., a obzirom da socijalni partneri nisu postigli konsenzus oko mogućeg povećanja minimalne plaće, Vlada Republike Hrvatske, uvažavajući argumente oba socijalna partnera, obrazloženu preporuku Povjerenstva i ukupna kretanja u gospodarstvu u 2024. godini, predložila je da minimalna plaća za 2025. godinu iznosi 970,00 eura, što je uvećanje iznosa minimalne plaće za 2025. godinu od 130,00 eura u odnosu na prethodnu godinu.

Raspoloživi podaci o kretanju plaća za prvih sedam mjeseci 2024. godine ukazuju na rast bruto i neto plaća. Kada se uspoređuje prosječna mjesečna bruto plaća za razdoblje od siječnja do srpnja 2024. u odnosu na isto razdoblje prethodne godine, vidljiv je rast od 15,4%. Dodatno, medijalna bruto plaća za srpanj 2024. godine veća je za 16,0% u odnosu na medijalnu bruto plaću za srpanj 2023. godine.

Prosječna mjesečna bruto plaća u pravnim osobama u razdoblju od siječnja do srpnja 2023. godine bila je nominalno viša za 12,0%, a realno za 2,3% u odnosu na isto razdoblje prethodne godine. U 2024. godini plaće su snažnije rasle u odnosu na rast u prethodnoj godini te zbog dodatnog usporavanja inflacije prosječna mjesečna bruto plaća od siječnja do srpnja 2024. godine, nominalno je viša za 15,4% a realno za 11,6% u odnosu na isto razdoblje prethodne godine.

Prilikom određivanja novog iznosa bruto minimalne plaće posebno se vodilo računa:

* da se minimalna plaća ne može odrediti u iznosu manjem od iznosa određenog prethodne godine
* da je prilikom određivanja minimalne plaće prethodne godine njen udio u prosječnoj mjesečnoj bruto plaći za razdoblje od siječnja do srpnja 2023. iznosio 54,1%
* da je prosječna mjesečna bruto plaća u RH u razdoblju od siječnja do srpnja 2024. rasla u odnosu na prethodnu godinu nominalno i realno
* da se u skladu s Direktivom (EU) 2022/2041 Europskog Parlamenta i Vijeća od 19. listopada 2022. o primjerenim minimalnim plaćama u Europskoj uniji kao indikativna vrijednost minimalne plaće koja se smatra primjerenom smatra 50% prosječne bruto plaće odnosno 60% medijalne bruto plaće
* da Vlada Republike Hrvatske kontinuirano vodi računa o cijenama energenata i pojedinih prehrambenih proizvoda

Slijedom navedenoga, predlaže se da se visina minimalne plaće za 2025. godinu utvrdi u iznosu od bruto 970,00 eura, što je uvećanje iznosa minimalne plaće za 2025. godinu za 130,00 eura, odnosno za 15,48% u odnosu na prethodnu godinu, čime će udio minimalne plaće u prosječnoj mjesečnoj bruto plaći isplaćenoj u pravnim osobama u Republici Hrvatskoj od siječnja do srpnja 2024. godine iznositi 54,10% a udio u bruto medijalnoj plaći za srpanj 2024. godine iznositi 63,11 %.